Document ID: 31999L0017

KOMMISSIONENS DIREKTIV 1999/17/EF
af 18. marts 1999
om tilpasning til den tekniske udvikling af Rådets direktiv 76/761/EØF vedrørende forlygter på motorkøretøjer, der fungerer som nærlys- og/eller fjernlyslygter, samt vedrørende elektriske glødelamper til disse lygter på motorkøretøjer og påhængskøretøjer dertil
(EØS-relevant tekst)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 70/156/EØF af 6. februar 1970 om indbyrdes tilnærmelse af medlemsstaternes lovgivning om typegodkendelse af motordrevne køretøjer og påhængskøretøjer dertil(1), senest ændret ved Europa-Parlamentets og Rådets direktiv 98/91/EF(2), særlig artikel 13, stk. 2,
under henvisning til Rådets direktiv 76/761/EØF af 27. juli 1976 om indbyrdes tilnærmelse af medlemsstaternes lovgivning vedrørende motordrevne køretøjers lygter til nærlys og/eller fjernlys samt vedrørende elektriske glødelamper til disse lygter(3), senest ændret ved akten vedrørende Østrigs, Finlands og Sveriges tiltrædelse, særlig artikel 10, og
ud fra følgende betragtninger:
(1) Direktiv 76/761/EØF er et af særdirektiverne under den EF-typegodkendelsesprocedure, der er fastlagt ved direktiv 70/156/EØF; følgelig finder bestemmelserne i direktiv 70/156/EØF om køretøjssystemer, komponenter og separate tekniske enheder også anvendelse på direktiv 76/761/EØF;
(2) i direktiv 70/156/EØF, særlig artikel 3, stk. 4, og artikel 4, stk. 3, kræves det, at der til hvert særdirektiv knyttes et oplysningsskema og en typegodkendelsesattest, der er baseret på tillæg VI til nævnte direktiv, således at typegodkendelser kan edb-registreres; typegodkendelsesattesten i direktiv 76/761/EØF må ændres i overensstemmelse hermed;
(3) der er behov for at forenkle procedurerne, således at visse særdirektiver og de dertil svarende regulativer fra De Forenede Nationers Økonomiske Kommission for Europa (FN/ECE) forbliver ækvivalente, som omhandlet i artikel 9, stk. 2, i direktiv 70/156/EØF, når de nævnte regulativer ændres; som første skridt afløses de tekniske forskrifter i direktiv 76/761/EØF af forskrifterne i regulativ nr. 1, 5, 8, 20, 31, 37, 98 og 99 ved krydshenvisning;
(4) det bør sikres, at Rådets direktiv 76/756/EØF(4), senest ændret ved Kommissionens direktiv 97/28/EF(5), overholdes;
(5) de i dette direktiv fastsatte foranstaltninger er i overensstemmelse med udtalelse fra det udvalg for tilpasning til den tekniske udvikling, som er nedsat ved direktiv 70/156/EØF -
UDSTEDT FØLGENDE DIREKTIV:
Artikel 1
I direktiv 76/761/EØF foretages følgende ændringer:
1) Titlen affattes således:
"om indbyrdes tilnærmelse af medlemsstaternes lovgivning vedrørende forlygter på motorkøretøjer, der fungerer som nærlys- og/eller fjernlyslygter, samt vedrørende lyskilder (glødelamper og andet) til brug i godkendte lygter på motorkøretøjer og påhængskøretøjer dertil".
2) Artikel 1, stk. 1, affattes således:
"1. Medlemsstaterne meddeler EF-typegodkendelse for enhver type forlygte, der fungerer som fjernlys- og/eller nærlyslygte, og for enhver type lyskilde (glødelampe og andet) til brug i godkendte lygter, når den er i overensstemmelse med fremstillings- og prøvningsforskrifterne i de pågældende bilag."
3) Artikel 2, 3 og 4 affattes således:
"Artikel 2
Medlemsstaterne tildeler fabrikanten et EF-komponenttypegodkendelsesmærke som vist i tillæg 5 til bilag I for hver type forlygte, der fungerer som fjern- og/eller nærlyslygte, og for enhver lyskilde (glødelampe og andet) til brug i en godkendt lygte, som de godkender i medfør af artikel 1.
Medlemsstaterne træffer alle hensigtsmæssige foranstaltninger for at hindre, at der anvendes mærker, som kan medføre, at lygter, der fungerer som fjern- og/eller nærlyslygte, og lyskilder (glødelampe og andet) til brug i en godkendt lygte, som er typegodkendt i medfør af artikel 1, forveksles med andre anordninger.
Artikel 3
1. Medlemsstaterne kan ikke forbyde salg af lygter, der fungerer som fjern- og/eller nærlyslygte, og lyskilder (glødelampe og andet) til brug i en godkendt lygte, af grunde, der vedrører deres udførelse eller funktionsmåde, når de pågældende lygter og lyskilder er forsynet med EF-komponenttypegodkendelsesmærke.
2. En medlemsstat kan forbyde salg af lygter, der fungerer som fjern- og/eller nærlyslygte, og lyskilder (glødelampe og andet) til brug i en godkendt lygte, som er forsynet med EF-komponenttypegodkendelsesmærke, hvis de systematisk afviger fra den godkendte type.
Den pågældende medlemsstat underretter omgående de øvrige medlemsstater og Kommissionen om de trufne foranstaltninger og begrunder samtidig sin beslutning.
Artikel 4
De ansvarlige myndigheder i medlemsstaterne underretter efter fremgangsmåden i artikel 4, stk. 6, i direktiv 70/156/EØF hinanden om, hvilke godkendelser de har meddelt, nægtet eller inddraget i henhold til dette direktiv."
4) Første punktum i artikel 5, stk. 1, affattes således:
"Konstaterer en medlemsstat, der har meddelt en EF-komponenttypegodkendelse, at flere lygter, der fungerer som fjern- og/eller nærlyslygte, og lyskilder (glødelampe og andet) til brug i en godkendt lygte, som er forsynet med samme EF-komponenttypegodkendelsesmærke, ikke er i overensstemmelse med den type, den har typegodkendt, træffer den de nødvendige foranstaltninger for at sikre, at produktionen bringes i overensstemmelse med den godkendte type."
5) Første punktum i artikel 6 affattes således:
"Enhver afgørelse truffet på grundlag af de til gennemførelse af dette direktiv udstedte bestemmelser, hvorved en EF-typegodkendelse af en lygte, der fungerer som fjern- og/eller nærlyslygte, eller en lyskilde (glødelampe og andet) til brug i en godkendt lygte nægtes eller inddrages, eller hvorved der udstedes forbud mod salg eller brug, skal nøje begrundes."
6) Artikel 7, 8 og 9 affattes således:
"Artikel 7
Medlemsstaterne kan ikke nægte EF-typegodkendelse eller national typegodkendelse af et køretøj af grunde, som vedrører lygter, der fungerer som fjern- og/eller nærlyslygte, eller lyskilder (glødelampe og andet) til brug i en godkendt lygte, når disse er forsynet med EF-komponenttypegodkendelsesmærke og monteret som foreskrivet i direktiv 76/756/EØF.
Artikel 8
Medlemsstaterne kan ikke nægte eller forbyde salg, registrering, ibrugtagning eller brug af køretøjer af grunde, som vedrører lygter, der fungerer som fjern- og/eller nærlyslygte, eller lyskilder (glødelampe og andet) til brug i en godkendt lygte, hvis disse er forsynet med EF-komponenttypegodkendelsesmærke og monteret som foreskrevet i direktiv 76/756/EØF.
Artikel 9
Ved køretøjer forstås i dette direktiv alle motordrevne køretøjer med eller uden karrosseri, der er bestemt til færdsel på vej, og som har mindst fire hjul og en konstruktivt bestemt maksimalhastighed på mere end 25 km/h, med undtagelse af skinnekøretøjer, landbrugs- og skovbrugstraktorer samt alle mobile maskiner."
7) Bilagene affattes som angivet i nærværende direktiv.
Artikel 2
1. Fra den 1. oktober 1999 - eller seks måneder efter offentliggørelsen af de tekster, der henvises til i artikel 3, hvis det ikke er sket inden 1. april 1999 - kan medlemsstaterne ikke af grunde, der vedrører forlygter, der fungerer som fjernlys- og/eller nærlyslygter, eller lyskilder (glødelamper og andet) til brug i godkendte lygter, i det følgende benævnt henholdsvis "forlygter" og "lyskilder":
- nægte EF-typegodkendelse eller national typegodkendelse af en type køretøj eller en type forlygte eller lyskilde, eller
- forbyde registrering, salg eller ibrugtagning af køretøjer eller salg eller ibrugtagning af forlygter eller lyskilder
hvis forlygter og lyskilder opfylder kravene i direktiv 76/761/EØF, som ændret ved nærværende direktiv, og hvis - for køretøjers vedkommende - lygterne er monteret efter forskrifterne i direktiv 76/756/EØF.
2. Fra den 1. april 2000 har medlemsstaterne:
- ikke ret til at meddele EF-typegodkendelse
- mulighed for at nægte national typegodkendelse
af en køretøjstype med begrundelse i dens forlygter eller lyskilder, eller af en type forlygte eller lyskilde, hvis kravene i direktiv 76/761/EØF, som ændret ved nærværende direktiv, ikke er opfyldt.
3. Fra den 1. april 2001 finder forskrifterne om forlygter og lyskilder som komponenter i direktiv 76/761/EØF, som ændret ved nærværende direktiv, anvendelse til det i artikel 7, stk. 2, i direktiv 70/156/EØF nævnte formål.
4. Uanset bestemmelserne i stk. 2 og 3 skal medlemsstaterne fortsat meddele EF-typegodkendelse for forlygter og lyskilder og tillade salg og ibrugtagning af forlygter og lyskilder, som er til brug som reservedele og opfylder kravene i tidligere versioner af direktiv 76/761/EØF, hvis sådanne lygter og lyskilder:
- er bestemt til montering på et køretøj, der allerede er i brug, og
- opfylder forskrifterne i det direktiv, der var gældende, da køretøjet blev registreret første gang.
Artikel 3
De dele af og bilag til FN/ECE-regulativ nr. 1, 5, 8, 20, 31, 37, 98 og 99, som der henvises til i punkt 2.1 i bilag II, III, IV, V, VI, VII, VIII og IX, offentliggøres i De Europæiske Fællesskabers Tidende inden den 1. april 1999.
Artikel 4
1. Medlemsstaterne sætter de nødvendige love og administrative bestemmelser i kraft for at efterkomme dette direktiv inden 1. oktober 1999; hvis de i artikel 3 omhandlede tekster ikke er offentliggjort inden 1. april 1999, opfylder medlemsstaternes førnævnte forpligtelse inden seks måneder efter den faktiske offentliggørelse af nævnte tekst. De underretter straks Kommissionen herom.
Medlemsstaterne anvender disse bestemmelser fra den 1. oktober 1999 eller - hvis de i artikel 3 omhandlede tekster ikke er offentliggjort inden 1. april 1999 - seks måneder efter den faktiske offentliggørelse af nævnte tekster.
Når medlemsstaterne vedtager disse bestemmelser, skal de indeholde en henvisning til dette direktiv, eller de skal ved offentliggørelsen ledsages af en sådan henvisning. De nærmere regler for denne henvisning fastsættes af medlemsstaterne.
2. Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv.
Artikel 5
Dette direktiv træder i kraft på tyvendedagen efter offentliggørelsen i De Europæiske Fællesskabers Tidende.
Artikel 6
Dette direktiv er rettet til medlemsstaterne.
Udfærdiget i Bruxelles, den 18. marts 1999.

Labels: 7
8